**Uvod**

Pribavljanje oružja za masovno uništenje i sistema za njihovu dostavu predstavlja osnovni fokus voljnih proliferatora. Da bi ostvarili svoj cilj, proliferatori pronalaze načine kod kojih postoji najmanji otpor – nezaštićene granice, nesprovedene propise ili labave sisteme za izdavanje dozvola za obavljanje spoljne trgovine strateškom robom. Istovremeno, nepoštovanje izvoznih, odnosno tranzitnih kontrola od strane preduzeća proliferatorima samo daje prednost. To znači da je neophodno da ojačamo svaku pojedinačnu kariku u lancu ukoliko želimo da se uhvatimo u koštac sa izazovima u širenju naoružanja današnjice.

Članovi međunarodne zajednice za otpremanje robe, odnosno preduzeća koja se tim poslovima bave, imaju glavnu ulogu u obezbeđivanju sigurnosti globalnog lanca snabdevanja, zaustavljanju protoka ilegalnog izvoza i pružanju pomoći u sprečavanju širenja oružja za masovno uništenje i dospevanju druge robe i tehnologija od strateškog značaja u ruke proliferatora i terorista.

Otpremnici, kroz uspostavljanje Programa interne usklađenosti koji analizira izvozne transakcije imaju mogućnost da preduzmu korake za ublažavanje vlastitih rizika i rizika klijenata. Otpremnici, na isti način kao i izvoznici, treba da razumeju i budu svesni zahteva koji se odnose na pribavljanje dozvola, da poznaju svoje klijente i da se interesuju o krajnjim korisnicima, da utvrđuju prisustvo rizika od preusmeravanja robe i indikatora crvenih zastavica, i da obezbede da sumnjive situacije ne prolaze nezapaženo. Navedene aktivnosti ne samo da štite same otpremnike, već štite i njihove klijente koji mogu sasvim nesvesno da uđu u zabranjene transakcije.

Svrha ovog odeljka Vodiča za Program interne usklađenosti jeste da svim članovima zajednice, odnosno preduzećima koja se bave otpremanjem robe – **špediterima, prevoznicima i carinskim agentima** – pruži dodatne informacije za bolju praksu kod poštovanja propisa. Nakon podizanja opšte svesti o osnovnim temama koje se tiču kontrole spoljne trgovine strateškom robom i upoznavanja sa ključnim konceptima i elementima sveobuhvatnog i delotvornog Programa interne usklađenosti, ovaj odeljak Priručnika za Program interne usklađenosti omogućiće preduzećima koja se bave otpremanjem robe sticanje dodatnih saznanja i dati alate za izradu prilagođenog programa interne usklađenosti koji je odgovarajući za rešavanje specifičnih izazova u radu, za poslovni model i potrebe.

Sticanje znanja o kontroli spoljne trgovine strateškom robom i implementacija dobrih praksi interne usklađenosti preduzećima koja se bave otpremanjem robe omogućavaju sledeće:

* Ublažavanje rizika i negovanje usklađenosti sa propisima,
* Pružanje usluga dodate vrednosti klijentima,
* Sticanje konkurentske prednosti,
* Pomoć u ostvarivanju ciljeva u privatnom i javnom sektoru.

Otpremnici i izvoznici su simbiotski upućeni jedni na druge, odnosno na zajednički rad na razvoju postupaka usklađenosti koji ima za cilj obostranu korist i održivost. Uspostavljanje partnerstava i razmena strategija za usklađenost sa propisima, međusobno i sa drugim licima u transakcijama, kao sastavni deo standardnih operativnih procedura, svim učesnicima u procesu omogućava sticanje konkurentske prednosti. Ulaganjem sredstva i uspostavljanjem procedura koje se permanetno prate i ažuriraju, omogućava se realizacija izvoznih transakcija na način koji je predvidiv, bezbedan i dosledan u pogledu primene odgovarajućih istraživanja i analize lica učesnika u transakciji, ako i namena, odnosno primena robe. Kroz sticanje novih saznanja i nove tehnike poštovanja propisa, u saradnji sa poslovnim partnerima, stvara se određena sinergija i jača poslovni odnos koji obezbeđuje dugoročnu međusobnu saradnju i profitabilnost.